SA misdaadreeks trek buitelandse aandagErica Wessels in ‘Donkerbos’. (Foto: verskaf) Haarfyn beplanning, harde werk en deursettingsvermoë. Dít is wat die Suid-Afrikaanse misdaadreeks Donkerbos ŉ plek by die Berlinale Series Market Selects, wat in Februarie van jaar in Berlyn plaasvind, gewaarborg het. “Die reeks draai nie doekies om nie,” het Nico Scheepers, skrywer en regisseur van die reeks aan Maroela Media vertel. “Daar is vreeslik baie uiteenlopende emosionele perspektiewe wat uitgebeeld word in die reeks. Dit was ŉ baie groot risiko.” Rasseverhoudings op die platteland, wat empatie beteken, hoe mense mekaar werklik hanteer, wat in die polisie aangaan en basiese befondsingtekorte, vertel Scheepers, is maar van die temas wat in die reeks aandag kry. “Gŉ held en gŉ spesifieke booswig. Elke karakter is verweef om die kyker opnuut te laat kopkrap.” Net soos Scheepers dit wou hê. Met ŉ sterbelaaide groep akteurs, wat onder andere Erica Wessels, Edwin van der Walt, Rolanda Marais en Albert Pretorius insluit, kon die storie op ŉ eerlike, rou manier vertel word. “Sowat 80% van ŉ regisseur se werk lê by die rolverdeling. Ons het baie lank daaraan spandeer, iets waarvoor ek vandag besonders dankbaar is. Ek kan nie enigiemand anders in die verskillende rolle sien nie.” Scheepers is oorstelp van vreugde oor Donkerbos se aanwysing as een van die Berlinale se top-16 reekse. Reekse van België, Kanada, Indië, Portugal en Swede is ook deel van dié lys. Leandie du Randt in ‘Donkerbos’. (Foto: verskaf) Die Berlinale Series Market is ŉ gesamentlike inisiatief van die Europese rolprentbedryf (European Film Market), die Berlinale Co-production Market en Berlinale Talents en is deel van die gesogte Berlynse rolprentfees. “Ek is so trots op die hele span. Elkeen het werklik hulle alles gegee, dit het baie harde werk gekos,” het Scheepers aan Maroela Media vertel. Dit is alles gedoen met net ŉ doodgewone begroting. “Ek het soveel kommentaar op sosiale media raakgelees van mense wat dink dat ons ŉ buitengewoon groot begroting gehad het,” vertel hy. “Maar in alle eerlikheid het ons nie meer gehad as ander Showmax-reekse nie.” Dit het egter haarfyn beplanning vir elke element van die reeks gekos om die begroting ten volle te kon benut. Hoewel dit Scheepers se eerste ontmoeting met dié genre was, is hy lank nog nie klaar met misdaadreekse nie. “Toe ek Donkerbos net klaar geskryf het, was ek oortuig daarvan dat ek nooit weer so iets sou doen nie, maar toe ek myself weer kry, toe begin ek dink aan die volgende reeks. Dit is net te lekker om die legkaart daarvan te sit en bou.” Die laaste episode van dié Showmax-reeks wat kykers vir die afgelope paar weke geboei het, is vandag (17 Januarie) beskikbaar gestel.